Tiyang Indo utawi kaum Indo (singedan saking nama ing basa Walanda, Indo-Europeaan, "Éropa-Hindia") inggih punika kelompok etnik Mestizo ingkang wonten (utawi naté wonten) ing Hindia-Walanda/Indonésia lan sapunika dados kelompok etnik minoritas ingkang paling ageng ing Walanda. Kelompok ètnis punika gadhah ciri-ciri saking saminipun asal-usul rasial, status legal, lan kultural. Kaum Indo minangka keturunan campuran antawisipun tiyang saking etnik tartamtu ing Éropa (utaminipuna Walanda, nanging ugi Jerman, Bèlgi, lan Prancis/Huguenot) kanthi fenotipe Éropa lan tiyang saking etnik non-Éropa tartamtu ing Hindia-Walanda/Indonésia. Kanthi hukum, sapérangan ageng gadhah status minangka warga Éropa ing Hindia-Walanda ("Europeanen"). Para kaum indo njunjung aji-aji budaya Éropa (mliginipun Walanda) kanthi kathah prabawa lokal Indonésia ing derajat tartamtu wonten ing pagesangan saben dintenipun. Éwadéné makaten, ing salebeting kelompok etnik punika dipunlebetaken ugi tiyang Éropa ingkang rawuh lan netep sawatawis wekdal ingkang lumayan dangu ing Indonésia utawi mijil ing Indonésia, amargi ingn antawisipun kalangan kaum keturunan campuran piyambak wonten jarak fenotipe ingkang jembar, saéngga faktor penampilan boten saged dipundadosaken satunggaling watesan tumrap kelompok etnik punika. Kelompok keturunan campuran inggih punika sinten kemawon ingkang biyasa dipunkenal minangka tiyang "Indo", "Mesties" (Bld.), utawi "Mestizos" (Port.), déné ingkang "darah murni" Éropa dipunkenal minangka "totok" (Mel.), "blijvers" (Bld.), utawi kreol.